钦定古今图书集成/方舆汇编/边裔典/第003卷 > 明一
## 钦定古今图书集成/方舆汇编/边裔典/第003卷 > 明一

明礼部设主客清吏司及鸿胪寺，皆掌四方蕃国朝
贡、赐赉、廪给迎送之事。又以外国非侵中国，不得用
兵，惟富慎备西北，垂之祖训。

按《明会典》：“主客清吏司郎中、员外郎、主事，分掌诸蕃
朝贡接待给赐之事，简其译伴，明其禁令。”

鸿胪寺。凡外夷进贡方物、本寺官引至御前。俟礼部
官奏过、赞叩头毕、举案至东陛、授内官捧进

凡赏赐外夷人员衣服彩缎等件，本寺官举案引至
御前。俟礼部官奏过、赞“叩头”毕，仍举案引出，给散
管待蕃夷土官筵宴。凡诸蕃国及四夷使臣土官人
等进贡，例有《钦赐》筵宴一次二次。礼部预开筵宴日
期，奏请大臣一员待宴，及行光禄寺备办，于会同馆
管待。教坊司用乐。鸿胪寺令通事及鸣赞供事，仪制
司领宴花人一枝。若使臣数多，分二日宴。如遇禁屠，
斋戒移后三四日举行。回还之日，差官伴送。沿途备
办饭食。经过去处，茶饭管待各有次数。许镇守总兵
或三司或府卫正官二三员陪席。

《蕃夷土官使臣下程》：凡诸蕃国及四夷土官使臣人
等进贡等项，到会同馆，俱有常例，并钦赐下程，礼部
奏准，通行光禄寺支送。其钦赐下程一次者，仍支常
例下程。或五日十日一次者，常例下程住支。若已经
给赏两月之外，不行回还者，住支下程。

日本国、满剌加国、锡兰山国、朵颜三卫，哈密瓦剌、亦
力把力、撒马儿罕、土鲁番、黑娄、苏门荅剌、以必洗必
儿戎地面，米儿哈兰、米昔儿、孛剌安卫，哈剌孩卫，买
买回回、锁鲁丹罕东卫，阿端地面，“迤北那姑儿、鲁迷
天方，各五日。下程一次，每十人，羊、鹅、鸡各一只。”阿端
地面，减鹅、鸡、酒二十五瓶。黑娄、那姑儿各减五瓶，米
“五斗，面十二斤八两，果子一斗。苏门荅剌、那姑儿各
果子四色，烧饼二十个，糖饼二十个，米儿哈兰减一
十个，苏门荅剌加十个，那姑儿减饼、蔬菜厨料。
日落国兀良、哈哈烈女直都指挥等官，火剌札、乌思
藏等处喇嘛，蕃僧，苏禄王、尚师、法王、婆罗门可脱癿
讨、来思癿、加思兰，各止支常例下程。土官”、蕃僧人等
无关文者不支。

凡送夷人下程。光禄寺差属官一员管押至会同馆
主事处验给

蕃夷人等，朔望朝及见辞酒饭。上桌案，酒用牛羊等
肉共五楪，每楪生肉一斤八两；茶食五楪，每楪一斤，
果五楪；核桃、红枣、榛子每楪一斤，胶枣、柿饼每楪一
斤八两。中桌案，酒用羊牛肉四楪，每楪生肉一斤；茶
食四楪，每楪十两，果四楪，核桃、榛子、红枣每楪十两，
胶枣十二两，酒三锺，汤饭各一碗。

凡使臣进贡，沿途关支廪给口粮，回还亦如之。惟朝
鲜、占城、琉球、瓜哇、暹罗、满剌加、日本锡兰山迤北，哈
密、瓦剌、撒马儿罕、土鲁番使臣回还，沿途除廪给口
粮外，仍日支下程一处。朝鲜等八国并迤北，每人肉
半斤，酒半瓶。哈密等每十人羊一只，酒二瓶半。
湖广、广西、四川、云南、贵州、腹里土官，遇三年朝觐，差
人进贡一次，俱本布政司给文起送，限本年十二月
终到京庆贺，限圣节以前谢恩，无常期。贡物不等。
凡土官差人到京，鸿胪寺即与引见，并投进实封奏
本，其方物赴礼部验进。湖广、广西、四川、云南、贵州、腹
里土官朝觐，进到方物及中途倒死马匹，例不给价。
到京马匹，每匹赐钞一百锭。其赐各不同。

凡三品、四品回赐钞一百锭，彩缎三表里。惟播州、贵
州二宣慰使，赐锦二段，彩缎六表里；五品，钞八十锭，
彩缎三表里。六品、七品，钞六十锭，彩缎二表里。八品、
九品，钞五十锭，彩缎一表里。杂职衙门并头目人等
自进马匹方物，钞四十锭，彩缎一表里。

差来通事、把事头目，各钞二十锭，彩缎一表里随来
土官弟男并把事头目人等，钞二十锭，从人伴吏钞
十锭。播州差来长官，钞四十锭一表里通把头目人
等，各钞三十锭。贵州差来舍人，钞二十五锭二表里
把事，十五锭一表里通事十锭，绢一匹。头目、从人赏
钞如例。

凡进马一二匹、及方物轻者、止照杂职例赏

凡谢恩差来人，与杂职赏同。贵州土官，减钞二十锭。
随来通把从人给钞如朝觐例凡庆贺，贵州差来舍人，赏钞五十锭，彩段二表里。把
事钞十五锭，彩段一表里，通事从人钞如朝觐例。四
川土官差来使人进马者，钞二十锭，彩段一表里。进
降香、茶、蜡等物者，钞二十锭，绢二匹；随来从人钞十
锭。

凡投降夷人、每名赏素纻丝衣一套。绵布十匹，钞一
百锭，米三石。牛二只。羊五只，柴五百斤。随来妇人、每
口绵布三匹，钞十锭

洮、岷等处蕃族，旧“二年一贡，后三年一贡。大族起送
为首者四五人，小族起送一二人。留边听赏者，大族
不过十五人，小族不过七八人。”

贡物：“铜佛，画佛、舍利子，马驼酥油，青盐，青木香，足力，
麻，铁力，麻氆氌，左髻，毛缨，明盔，明甲，腰刀。”

洮岷等处蕃僧，每寺许四五人，每年终遇大节一次
赴京朝贡。

按：《图书编》载《皇明祖训》曰：“四方诸夷皆限山隔海，僻
在一隅。得其地不足以供赋，得其民不足以供役。若
其自不揣量，来扰我边，则彼为不祥。彼既不为中土
患，而我兴兵轻伐亦不祥。吾恐后世子孙以中国富
彊，贪一时战功，无故兴兵，致伤人命，慎勿为也。”但胡
戎与西北边境互相密迩，累世战争，必选将练兵，时
谨备之，不征。

《诸夷》东北朝鲜，　即高丽。其李仁任及子成桂今名
旦者，自洪武六年至二十八年，首尾凡弑王氏，四王
姑待之。

“正东偏北日本　虽朝实诈。”暗通奸臣胡惟庸谋为
不轨，故绝之。

正南偏东大琉球，　朝贡不时，王子及陪臣之子皆
入太学读书，礼待甚厚。

小琉球，　不通往来，不曾朝贡。

西南、安南，　三年一贡。

真腊　朝贡如常。滨海。

暹罗　朝贡如常。滨海。

占城　自占城以下诸国，朝时内带行商，多诡诈，故
令沮之。自洪武八年沮至十二年，方乃得止。其国滨
海。

苏门、荅剌　滨海。　　西洋　滨海。

《瓜哇》　滨海，　　　　彭亨　居海中。

《百花　居海中》。　　　《三佛齐　居海中》。

《浡泥》　居海中。

### 太祖洪武二年定蕃国朝贡筵宴及遣使进表望阙庆祝之仪

按《明会典》、蕃国礼，国初诸蕃来朝，必见皇太子及亲
王，皇帝亲御殿待宴，后止朝见，上赐宴会同馆，命礼
部待之。其蕃使进表，亦不宣读。洪武二年定，“凡蕃王
来朝至龙江驿，驿官具报应天府府，报中书省及礼
部以闻。遣侍仪通赞舍人二员接伴。遣应天府知府
至驿礼待。前期馆人于正厅陈设蕃王座于厅之西”
北，东向；知府坐于厅之东南，西向。知府至馆，以宾主
接见，具酒食宴待毕，知府还，蕃王送出门外。次日清
晨，从官复伴送蕃王入会同馆，礼部尚书奉旨即馆
中宴劳。尚书至，蕃王服其国服出迎，相见宴享如龙
江驿。酒行作乐。宴毕，尚书及从官皆出，蕃王与其从
官送至馆门外。明日，中书省奏“知，命”官一员诣馆，如
前宴劳。《礼部告示》：“侍仪司以蕃王及其从官具服于
天界寺习仪三日，择日朝见。”前一日，内使监陈设御
座香案于奉天殿，尚宝司设宝案于御座前，侍仪司
设蕃王与其从官次于午门外，蕃王拜位于丹墀中
道稍西，及御座之南，其从官拜位于蕃王丹墀拜位
之后，俱北向。设方物案于丹墀之北，中道东西，方物
状案于御前及丹墀中，受方物官位于方物案之东
西，知班二人位于蕃王拜位之北，引蕃王舍人二人
位于蕃王之北，引蕃王从官舍人二人位于蕃王从
官之北，俱东西相向。馀如朝会仪。是日，鼓初严，礼部
陈方物于午门外，举案者就案。次严，执事官俱入就
位。接伴舍人、引班，舍人引蕃王及其从官，立俟于午
门外。《三严》，文武官具朝服入就侍立位。执事者举方
物案，蕃王等从其后，由西门入奉天西门，至殿前丹
墀西俟立。侍从奉迎皇帝，具礼服御舆以出，大乐鼓
吹振作，升座，乐止，卷帘，《鸣鞭》。报时讫，蕃王及其从官
各就拜位。执事者以方物案置蕃王拜位前。赞拜，乐
作，蕃王及其从官皆四拜，乐止。引班导蕃王陞殿，宣
方物官取方物状从行，俱由西陞，乐作，从殿西门入。
内。赞接引蕃王至御前，乐止。赞拜，蕃王再拜，跪称：“兹
遇某节，钦诣皇帝陛下称贺。”致词讫，宣方物官跪于
御前西。宣状，承制官跪承制，诣蕃王前立。宣制讫，赞
拜，蕃王俯伏，兴，再拜。蕃王及宣方物状官俱由西门
出，乐作，复位，乐止。赞拜，乐作，蕃王及其从官皆四拜，
乐止。礼毕，鸣鞭，皇帝兴，乐作，至谨身殿，乐止。引班导
蕃王及其从官俱出见皇太子。前一日，礼部官以蕃
王所献东宫方物启知内使监，设皇太子位于东宫正殿，蕃王及其从官次于东宫门外。又设蕃王拜位
于殿门外及殿中，其从官拜位于殿下中道之东西，
俱北向。引班二人于蕃王拜位之北，引从官二人于
从官拜位之北，皆东西相向，馀陈设如朝会仪。质明，
蕃王朝见皇帝讫，常服至东宫门外，文武官公服入
侍从，皇太子皮弁服出，乐作，升座乐止。引班引蕃王
入，乐作，至位乐止。其从官俟立于殿下，东西相向。赞
拜，乐作，蕃王再拜，皇太子立受，乐止。引班引蕃王至
殿西门内，赞接引至殿中，跪称：“兹遇某节，诣皇太子
殿下称贺。”致词讫，俯伏兴，蕃王复位。赞拜，乐作；再拜，
皇太子答拜，乐止。蕃王出，皇太子坐。引班引蕃王、从
官就拜位。赞拜，乐作，从官皆四拜，乐止。礼毕，皇太子
兴，乐作，出殿门，乐止。蕃王及其从官以次出。接伴舍
人引见亲王。前期，王府官设王座于正殿东稍北西
向，蕃王坐于殿西稍南东向，蕃王拜位于座之南，王
答拜位于座之北，蕃王从官拜位于殿门外北向。内
赞二人位于殿上之东西，承传二人位于殿门外之
东西，接伴舍人位于内赞之南，东西相向；引从官二
人位于拜位之北，王府官侍立位于殿上左右，俱东
西相向。是日，所司陈仪仗于殿之东西。蕃王至王府
门外执事者先入就位。王皮弁服出陞座。蕃王至殿
下由西阶升。王降座出迎于殿门外。既见，王府官引
王由中门入。《舍人》引蕃王由西门入，各就拜位。赞拜，
蕃王再拜，王答拜，就座，蕃王亦就座。引班引蕃王、从
官就拜位，皆四拜。礼毕，蕃王诣王座前，王降座，蕃王
举手。揖毕，王还府，蕃王出，王府官送至门外。择日锡
宴于谨身殿。拱卫司设黄麾仗于殿廷左右，内使擎
执，如奉天殿受朝贺仪。内使监陈设御座于殿中，皇
太子座于御座东偏稍南，诸王座皆以次而南，俱西
向。又设诸王座于西偏，与东偏诸王“座相对，俱东向。”
蕃王座于殿中之西第一行东向。次设文武一品陪
宴座，第二行，二品三品三行，俱东西相向。蕃王从官
文武三品陪宴官，俱以序坐于西庑，东向北上。和声
郎陈大乐、细乐舞队于殿之南楹。光禄寺设御尊于
殿中之南，皇太子、诸王、蕃王至二品官酒尊于殿门
左右之东西。御位。司壶二人，尚酒、尚食二人。东偏，皇
太子诸王，司壶二人，奉酒食二人。西偏，诸王如之。蕃
王，司壶一人，奉酒食一人。文武官第一行及左右第
二行，各司壶四人，兼供酒食。光禄寺直长于西庑各
置酒尊及司壶、供酒食之人。光禄寺卿陈御食案及
皇太子诸王食案。寺丞设蕃王食案于殿中，直长设
殿上左右文武官及西庑食案各于其座前，诸执事
者各供事。舍人引文武官常服侍立于殿门之左右，
又引蕃王服其国服，侍立于百官之北。引进引皇太
子诸王常服侍立殿内之左右。侍仪导引皇帝常服
陞御座，大乐鼓吹振作，鸣鞭乐止，皇太子诸王各就
座。礼部官取旨，导蕃王入就座。光禄寺卿举御食案
进于御前，礼部侍郎、光禄寺少卿举食案置于皇太
子、诸王之前，礼部郎中、光禄寺丞举食案置于蕃王
前，文武官及蕃王从官各以次就坐。内使监令于御
前斟酒，司壶于皇太子、诸王以下各斟酒，细乐作，奏
《太清之曲》。和声郎北面立，举手唱“上酒”，皇帝举爵饮，
皇太子以下皆饮毕，乐止。酒再行细乐作，奏《感皇恩
之曲》，饮毕乐止。内使监令于御前进食，供事者自皇
太子以下各供食。大乐作，和声郎唱上食，皇帝进食，
皇太子以下皆食毕乐止。酒三行细乐作，奏《贺圣朝
之曲》，饮毕乐止。进食奏大乐，食毕乐止。凡五进食皆
如之。酒四行细乐作，奏《普天乐之曲》，饮毕乐止。进食
酒五行细乐作，舞诸国来朝之舞。饮毕，乐舞止，进食，
酒六行细乐作，奏《朝天子之曲》。饮毕，乐止。进食，酒七
行细乐作，奏《醉太平之曲》，舞长生队之舞。饮毕，乐舞
止，进食。其西庑斟酒进食之次，亦如殿中，惟不用乐。
宴毕，皇帝兴，乐作，皇太子、诸王侍从还宫，乐止。蕃王、
文武官俱以次出，东宫择日宴蕃王。是日，宿卫陈设
如朝会仪，中书省、大都督府、御史台俱取旨宴乐。蕃
王陛辞，其陈设行礼如朝见仪，惟不设宿卫及传制
方物案。宣状等。官辞东宫亦如见仪，惟不跪致词。礼
毕，中书省率礼部官送至龙江驿，礼部设宴如初至。
礼部官还，应天府官送起行。

蕃国遣使进表。前期，所司于王宫内外及国内街巷
结彩，设阙庭于殿上正中，表笺案于阙庭前，香案于
表笺案前，司香二人于香案左右，王拜位于殿中，众
官位于王后，俱北向。司礼二人于王位北，引礼二人
于王左右，引班四人于众官左右，俱东西相向。使者
立位于香案东，捧表笺二人于香案西。设乐于众官
拜位之后龙亭于殿南正中仪仗鼓乐于龙亭前。是
日清晨司印者陈印案于殿中涤印讫以表笺及印
俱置于案。王具冕服众官俱朝服诣案前。用印毕用
黄袱裹表红袱裹笺各置于匣中仍各以袱裹之。捧
表笺官捧置于案使者与捧表笺官各就位。引礼引
王及众官俱入就拜位赞拜乐作再拜，乐止。王诣香案前跪，众官皆跪。王三上香讫，捧表官取表，东向跪
进王；王受表以进于使者；使者西向跪受，兴，置于案。
赞“兴”，王复位。赞“拜”，乐作；王与众官皆四拜，乐止。礼毕，
捧表笺官捧表前行，置于龙亭中，金鼓、仪仗鼓乐前
导，王送至宫门外还。众官朝服，送至国门外，使者乃
行。

《蕃国望阙庆祝仪》。蕃王奉正朔称朝贡者，其国中有
庆祝礼，颁自朝廷，使遵行之。前期，执事者于王宫正
殿南向，陈香烛案于阙庭前，王拜位于殿中、褥位于
香案前、众官拜位于王之后，俱北向。司礼司赞于王
拜位之北，司香二人于香案前，俱东西相向。是日，陈
军仗于王宫门之外，乐工陈乐于拜位之后。众官先
具朝服引班于王宫门外东西执事俱就位。王于后
殿具冕服未赐者服其服。众官入俟立于殿庭东西。
王出乐作由西陛陞至拜位乐止。众官就拜位赞拜
乐作王与众官皆四拜乐止。王由东门入乐作至褥
位乐止。赞“跪”王与众官皆跪。王三上香毕俯伏兴众
官皆兴。王由东门出乐作还位乐止。赞拜，乐作，王与
众官皆四拜，乐止。赞搢笏，三舞蹈跪，三拱手，加额呼
“万岁”，出笏，俯伏，兴。赞“四拜。”礼毕，王与众官以次出。
凡蕃王至京，令礼部官于会同馆礼待。永乐以后，四
夷来朝贡者，钦命中官与文武大臣或学士等官待
宴，不拘员数。

洪武三年，定“蕃国受印物”之仪。

按《明会典》：蕃国受印物，洪武三年定，使者至蕃国境，
先遣关人入报蕃王遣官远接。前期有司于国门外
公馆设幄结彩，设龙亭于馆之正中，备金鼓仪仗鼓
吹于馆所，以伺迎引。又于国城内街巷结彩。又于王
宫设阙庭于殿上正中，设香案于阙庭之前，设蕃王
受赐予位于香案之前，设蕃王拜位于殿庭正中，北
向。众官拜位于王拜位之南，异位重行，北向。设乐位
于众官拜位之南，北向。司赞二人于蕃王拜位之北，
引礼二人于司赞之南，引班四人于众官拜位之北，
俱东西相向。陈仪仗于殿庭之东西。《远接》官接见使
者迎至馆所，以上赐安奉于龙亭中，遣使驰报王。是
日，蕃王率百官出迎于国门外，《远接》官迎上，赐出馆。
至国门，金鼓在前，次众官常服乘马行，次王乘马行，
次仪仗鼓乐，次上赐龙亭使者常服乘马行，于龙亭
之后，迎至殿中，金鼓分列于门外之左右，众官分立
殿庭之东西，置龙亭于殿上正中，使者立于龙亭之
东。引礼引蕃王，引班引众官各就拜位。立定，司赞唱
“拜”，乐作，蕃王及众官皆四拜，乐止。引礼引蕃王诣龙
亭前，使者称“有制”，引礼赞“跪”，司赞唱“跪”，蕃王与众官
皆跪，使者宣制曰：皇帝敕使某持印赐尔国王某，并
赐某物。宣毕，使者捧所赐印并某物，西向授蕃王，蕃
王跪受以授左右讫，引礼唱：“俯伏，兴，平身。”司赞唱“同”，
蕃王及众官皆俯伏，兴，平身。引礼引蕃王出，复位。司
赞唱“拜”，乐作。蕃王及众官皆四拜，乐止。司赞唱：“礼毕。”
引礼引蕃王入殿西立东向，使者东立西向。引礼唱：
“使者与蕃王行两拜礼。使者降自东阶，蕃王降自西
阶。遣官送使者还馆。”

洪武四年谕省府台臣：“外国不侵，中国无辄用兵，惟
西北不可不备。”

按《图书编》：“洪武四年九月，上御奉天门，谕省府台臣
曰：‘海外夷国，为患中国者，不得不讨，不为中国患者，
不可辄用兵。古人言：地广非久安之计，民劳乃易变
之源。隋炀帝妄兴师旅，征讨琉球，荼毒生民，徒慕虚
名，反疲中土，载诸史册，为后世讥。朕以诸小蛮夷，阻
越山海，不侵中国，无烦用兵，惟西北胡戎，世为中国
患，不可不谨备。卿等记此言，知朕意’。”

洪武十五年，命翰林侍讲火原洁等编类华夷译语。
按《明会典》：“洪武、永乐以来，设立御前答应大通事，有
都督、都指挥、指挥等官，统属一十八处小通事，总理
来贡四夷，并来降夷人及走回人口。凡有一应夷情，
译审奏闻。”

按《图书编》：洪武十五年，命翰林侍讲火原洁等编类
华夷译语。上以前元素无文字，发号施令，但借高昌
书制蒙古字行天下，乃命原洁与编修马懿赤黑等
以华言译其语。凡天文、地理、人事、物类、服饰、器用靡
不具载。复取《元秘史》参考，以切其字，谐其声音，既成
刊布。自是使臣往来朔漠，皆得其情。

凡四夷，分十八所，设通事六十人。大通事有都督、都
指挥等官，统诸小通事，总理贡夷、降夷及归正人夷
情、蕃字文书，译审奏。

洪武十六年、给各国勘合及蕃僧诰敕。置长河西等
处安抚使司。每年一贡，人数不过百人。

按《明会典》：凡勘合号簿，洪武十六年始给暹罗国，后
渐及诸国。每国勘合二百道号簿四扇。如暹罗国“暹”
字号勘合一百道，及“暹罗”字号底簿各一扇，俱送内
府。“‘罗”字勘合一百道及“暹’字号簿一扇发本国收填。
‘罗’”字号簿一扇发广东布政司收比。馀国亦如之。每改元则更造换给，计有勘合国分。

暹罗　、日本　、占城　、瓜哇　、满剌加　、真腊苏禄国“东王　苏禄国” “西王　苏禄国” “峒王柯支　浡泥　《钖兰山　》古里　苏门荅剌古麻剌。”

凡蕃夷诰敕，初哈密等七卫俱有，如朵颜、海西诸卫
例。后乃没于土鲁番。而乌思藏、长河西等处阐教、阐
化、辅教、赞善、护教五王，大乘大宝二法王，各处国师，
俱诰命。禅师、敕命，都纲、剌麻、都指挥、指挥等俱敕谕。
其阐教、阐化、辅教、赞善，仍给勘合。护教自称原有勘
合，毁于火，累年请给未与。二法王及长河西朵甘思、
董卜韩胡、俱不给勘合。其金川杂谷等处、止赍印信
蕃文、亦无勘合

长河西鱼通宁远等处置军民安抚使司，每年一贡，
给与勘合，于四川比号“雅州入境，每贡止许五六十
人，多不过一百人。方物，该守关官员辨验，申送都布
按三司审实起送。后改陞宣慰司。”

洪武十八年定蕃国初附、遣使进贡及迎诏之仪。
按《明会典》，“洪武十八年定，蕃国初附、遣使奉表进贡
方物，先于会同馆安歇，礼部以表副本奏知。仪礼司
引蕃使习仪，择日朝见。”其日，锦衣卫陈设仪仗，和声
郎陈大乐于丹陛如常仪。仪礼司设表案于奉天殿
东门外丹陛上，方物案于丹陛中道之左右。设文武
百官侍立位于文武楼南，东西相向。蕃使服其服，捧
表及方物状，至丹墀，跪授礼部官，受之，诣丹墀，置于
案。执事者各陈方物于案毕，典仪、内赞、外赞宣表，展
表官、宣方物状官各具朝服，其馀文武官常服就位。
《仪礼》司官奏“请陞殿”，皇帝常服出，乐作，升座，乐止。鸣
鞭讫，文武官入班叩头，礼毕，分东西侍立。引礼引蕃
使就丹墀拜位，赞四拜，典仪唱：“进表。”序班举表案，由
东门入，至于殿中。内赞赞宣表，外赞令蕃使跪宣表，
宣方物状讫，蕃使俯伏，兴，四拜。礼毕，驾兴，乐作，还宫，
乐止，百官及蕃使以次出。其蕃国常朝及为国事、谢
恩、遣使进表、贡方物，皆如前仪，唯不宣表。

皇帝登极及册立皇储，则遣使颁诏，蕃王受封则赐
印，或有赉予，故有蕃王迎接之仪。凡使者入蕃国境，
先遣人驰报于王，王遣官远接。诏前期，令有司于国
门外公馆设幄结彩，设龙亭于正中，设香案于龙亭
之南，备金鼓、仪仗、鼓乐，伺候迎引。又于国城内街巷
结彩。王宫内设阙庭于殿上正中，设香案于阙庭之
前，设司香二人于香案之左右。设诏使立位于香案
之东，设开读案于殿陛之东北。设蕃王拜位于中道，
北向。设蕃国众官拜位于蕃王拜位之南，异位重行，
北向。设捧诏官位于开读案之北，宣诏官位于捧诏
官之南，展诏官二人位于宣读官之南，俱西向。司礼
二人位于蕃王拜位之北，引礼二人位于司礼之南，
引班四人位于众官拜位之北，俱东西相向。陈仪仗
于殿庭之东西；设乐位于众官拜位之南，北向。远接
官接见诏书，迎至馆中，安诏于龙亭中，遣人驰报王。
王即率国中众官及耆儒僧道出迎于国门外。至馆
中，具冕服，众官具朝服，行五拜礼讫，迎诏出馆。至国
门，金鼓在前，次僧道耆儒，次众官，次王，次仪仗鼓乐，
次《诏书》。龙亭。使者常服行于龙亭后，迎至殿中。金鼓
分列门外之左右，置龙亭于殿上正中，使者立于东。
引礼引王入就拜位，引班引众官人等各就拜位。使
者诣前，南向立，称“有制。”司赞唱拜，乐作，蕃王及众官
以下皆四拜，乐止。引礼引蕃王由西阶陞，诣香案前，
北向立。引礼唱：“跪。”司赞唱：“众官皆跪。”《引礼》唱：“上香。”司
香捧香跪进于王之左；王三上香讫，引礼唱：“俯伏，兴，
平身。”蕃王及众官以下皆俯伏，兴，平身。《引礼》引蕃王
复位。司赞唱：“开读宣诏官”、展诏官升案；使者诣龙亭，
捧诏书授捧诏官，捧诏官前受诏，捧至开读案，授宣
诏官、宣诏官受诏，展诏官对展。司赞唱：“跪。”蕃王及众
官以下皆跪。宣诏官宣诏书，捧诏官于宣诏官前捧
诏书仍置于龙亭。司赞唱“俯伏，兴、平身。”蕃王及众官
以下皆俯伏，兴、“平身。”司赞唱“拜”，乐作，蕃王及众官以
下皆四拜，乐止。司赞唱“搢笏，鞠躬，三舞蹈，三拱手，加
额，山呼万岁，山呼万岁、再山呼万万岁”，出笏，俯伏，兴，
乐作；四拜，兴、平身，乐止。礼毕，引礼引蕃王退，引班引
众官以次退。蕃王及众官释服，使者以诏书付所司
颁行。蕃王与使者分宾主行两拜礼。使者居东，蕃王
居西。如蕃国陪臣行礼，使者立受。

洪武二十六年，定各国朝贡使人及土官承袭之制。
按《明会典》，“凡朝贡方物。”“洪武二十六年定，凡诸蕃国
及四夷土官人等，或三年一朝，或每年朝贡者，所贡
之物，会同馆呈报到部，主客部官赴馆点检见数。遇
有表笺，移付仪部。其方物分豁进贡。上位若干，殿下
若干，开写奏本，发落人夫管领，先具手本，关领内府”
勘合、依数填写、及开报门单。于次日早朝、照进内府。
或于奉天门、或奉天殿丹陛、或华盖殿、及文华殿前
陈设。本部正官奏启进纳。若遇庆贺圣节正旦贡献之物、初到、即以数目具本奏闻。物候至日、通进内府
陈设交收

凡进马骡到于会同馆，即令典牧所差医兽辨验儿
骒骟及毛色、齿岁明白，备写手本交收。及令本馆放
支草料喂养，仍拨人夫管领。至期，进内府，行列于丹
墀东，伺候。御前牵过，同手本交付御马监官收领。
凡进象驼到于会同馆，令本馆喂饲，次日早，进内府，
御前奏进。如候圣节、正旦、冬至陈设。进收日远，先行
奏闻。象送驯象所。驼送御马监收养。至期、令进内府
陈设

凡进虎豹禽鸟之类，到于会同馆，就令畜养之人喂
养，具数奏闻，送所司收领，至期进内府丹墀内陈设。
凡进金银器皿、珍宝段匹之类，须同贡献之人验视
明白，具写奏本，仍以器具装盛，或黄袱封裹，分拨馆
夫一同贡献之人收管。先期一日，关填勘合，开报门
单。次日早，照进内府，于殿前、丹陛等处陈设，一一交
付长随内使收受。

凡进苏木、胡椒香蜡药材等物万数以上者、船至福
建广东等处、所在布政司、随即会同都司按察司官、
捡视物货、封完密听候。先将蕃使起送赴京，呈报
数目。除国王进贡外，蕃使人伴附搭买卖物货，官给
价钞收买。然后布政司仍同各衙门官，将货称盘见
数，分豁原报附馀数目，差人起解前来。礼部委官及
行户部都察院委官，会同差督人夫，运进承运等库，
称盘入库。礼部先期开写“各库该收货物手本”，于午
门关领各门勘合、填写照进。并出给长单、令该库批
写实收数目、回部备照

后续定、凡外国朝贡、惟朝鲜国所进方物、陈设奏进。
其馀俱该司验过具题。得旨、开具手本、送右顺门〈即归
极门〉内府、各该衙门交收。今朝鲜国贡物亦不陈设。止
具题开送“归极门”内使交收

凡进马、惟朝鲜国先行面奏、引过御马监交收。其馀
俱该司验过、送鸿胪寺随本引进。遇庆贺、礼部先行
请旨行御马监、至期陈设。今朝鲜国进马、亦不面奏、
止具题送御马监交收

凡进象驼虎豹禽鸟之类、俱不陈设。惟具题送内府
各衙门交收

凡进到狮象、礼部题请、“量留”原来伴送四人、与同驯
象所军奴、到于御马监调养。待后驯习、发回光禄寺、
日给养赡。仍行兵部给与牌面悬带、以便西安门出
入

凡安南国进金银器皿之类、引奏进献。其馀俱具题、
送归极门交收

凡进药材等物、径从礼部具题、送归极门交收。苏木
胡椒硫黄、近多解南京礼部交收

凡各处夷人贡到方物、例不给价。朝鲜国常贡马匹、
亦不给价

凡四夷归化人员、及朝贡使客、初至会同馆。主客部
官、随即到彼、点视正从、定其高下房舍铺陈、一切处
分安妥、仍加抚绥、使知朝廷恩泽

“一、下程分豁正从人数，札付膳部，五日一次，照例支
送酒肉、茶面、饮食之物。
一、管待。量其来人重轻，合与茶饭者，定拟食品棹数，
札付膳部造办。”主客部官一员，或主席，或分左右，随
其高下序坐，以礼管待，仍令教坊司供应。

凡诸蕃四夷朝贡人员、及公侯官员人等、一切给赐。
如往年有例者、止照其例。无例者、斟酌高下等第、题
请定夺。然后礼部官具本奏闻、关领给赐

凡赏赐金银钞锭匹帛之类，金银请长随内官关领，
匹帛系内承运库收贮，冠带衣靴系工科、工部官收
掌，钞锭系户部官分投关领。其物或于奉天门，或奉
天殿丹陛，或华盖殿，用卓顿放，引受赐人朝北立，置
物于前。受赐人叩头毕，以物授之。如多至十人、百人，
则先以所赐之物，唱名分授。各人行列叩头毕，于该
科出帖赴午门倒换勘合，照出所赐之物，复令次日
谢恩。

凡入官货物，远夷之人或有长行头匹及诸般物货，
不系贡献之数，附带到京，愿入官者，照依官例具奏，
关给钞锭，酬其价值。

《常例》：下程五日，每正一名，猪肉二斤八两，干鱼一斤
四两，酒一瓶，面二斤，盐酱各二两、茶油各一两，花椒
三钱五分，烛每房五枝。以上下程若奉旨优待，不拘
此例。

又每人日支肉半斤、酒半瓶，米一升，蔬菜厨料。
钦赐下程：朝鲜国、安南国、占城国、琉球国、瓜哇国、暹
罗国各下程一次。朝鲜等国每五人，琉球国每十人，
羊、鹅、鸡各一只，酒十瓶，米五斗，蔬菜厨料。朝鲜国加
果子、茶食各四盘，柴炭各二百斤。暹罗国加酒十瓶。
筵宴蕃夷土官，桌面每正一桌，果子五色，按酒五色，
汤三品小割正饭用羊。

土官承袭，原俱属验封司掌行。洪武末年，以宣慰、宣抚、安抚、长官等官皆领土兵，改隶兵部。其馀守土者，
仍隶验封司

凡各处土官承袭，湖广、四川、云南、广西土官承袭。务
要验封司委官体勘别无争袭之人。明白取具宗支
图本、并官吏人等结状呈部具奏，照例承袭。移付选
部附选司贴黄考功、附写行止，类行到任。见到者关
给札付、颁给诰敕

洪武二十七年、令、“土官无子许弟袭”

洪武三十年令、土官无子弟、而其妻或婿为夷民信
服者，许令一人袭

按：以上《明会典》云云。

洪武　年，各省土官朝贡。

按“《明会典》，洪武间朝贡土官：四川乌蒙军民府、乌撒
军民府、芒部军民府。金筑安抚司，后属贵州布政司；
卢山长官司，后属贵州宣慰司；慕役长官司，后属贵
州永宁州；大华长官司。西堡长官司，后属贵州安顺
州。宁谷寨长官司，后属贵州安顺州。顶营长官司，后
属贵州永宁州。十二营长官司，后属贵州镇宁州。安”
顺州后属贵州布政司。贵州宣慰司，后属贵州布政
司。平茶洞长官司，播州宣慰司，程番长官司，后为府，
设流官，属贵州布政司。龙州，后为宣抚司。永宁州，后
属贵州布政司。镇宁州后属贵州布政司。康佐长官
司，后属贵州镇宁州。建昌卫、建安州、礼州、柏兴州、酉
阳宣抚司。方番长官司，后属贵州宣“慰司，木瓜长官
司，后属贵州金筑安抚司”，黎州、邛部军民府，德昌府，
普安军民府，东川军民府，长河西天全六番招讨司，
“占藏先结簇长官司，阿昔簇长官司，蛒匝簇长官司，
比定簇长官司，祁命簇长官司，阿昔洞簇长官司，勒
都簇长官司，班班簇长官司，者多簇长官司，麦匝簇
长官司，石砫宣慰司，泥溪长官司，雷坡长官司，沭川
长官司，平夷长官司，蛮夷长官司，马湖府后改设流
官”：“岳希蓬长官司，陇木头长官司，静州长官司，里州，
建昌府，阔州，中县，碧”舍县，会川府，武安州，永昌州，隆
州，姜州，黎溪州，麻龙县，会理州，威龙州，昌州，普济州，
广西龙英州，江州，龙州，思明府，陀陵县，养利州，上下
冻州，思陵州、万承州、安平州、“太平州，后设太平府流
官，统本州及龙溪、罗阳等州县，都结州罗阳县、思城
州、结伦州、镇远州、左州，后改设流官。”崇善县茗盈州、
南丹州、结安州永康县思同州、东兰州、那地州、全茗
州、利州、镇安府、“田州府，后改田宁府，设流官。”泗城州、
奉议州。

云南“姚安军民府，后改设流官。姚州，后改设流官。元
江府广通县，平缅宣慰司、车理军民宣慰司、八百宣
慰司，丽江府景东府、楚雄府，后改设流官。鹤庆府后
改设流官。寻甸府后改设流官。邓川州海东土官，宾
居土官，小云南土官，临安府嶍峨县，大理府，后改设
流官。”

湖广施南宣慰司，忠建安抚司，思南宣慰司，“后改思
南府，设流官，属贵州布政司。永顺宣慰司，保静宣慰
司，臻部六洞、黄坡等处长官司，曲靖军民府，后改设
流官，属云南布政司。”

### 成祖永乐元年定筵宴蕃夷土官食品赐各卫鞑靼人姓氏

按《明会典》：“筵宴蕃夷土官卓面，永乐元年，上卓”按，酒
五盘，果子五盘，烧煠五盘，茶食汤三品双下，大馒头、
羊肉饭，酒七锺。中卓按酒、果子各四盘，汤二品双下，
馒头、牛、马、羊肉饭，酒五锺。

令各卫鞑靼人同名无姓者、照洪武年间例、赐以姓
氏。仍编置勘合、以备稽考。中国人不得冒鞑靼名、以
避管事。违者治罪

永乐二年，置信符、金牌，以给云南徼外土官。

按《明会典》：凡信符金牌，永乐二年始置，以给云南徼
外土官。其制，铜铸信符五面，内阴文者一面，上有“文
行忠信”四字，与四面合编某字一号至一百号批文
勘合底簿。其字号如车里，以“车”字为号。缅甸，以“缅”字
为号。阴文信符、勘合俱付土官，底簿付云南布政司。
其阳文信符四面，及批文一百道，藏之内府。凡朝廷
遣使，则赍《阳文》信符及批文各一，至布政司，比同底
簿，方遣人送使者以往。土官比同阴文信符及勘合，
即如命奉行。信符之发，一次以“文”字号，二次“行”字号，
次“忠”，次“信。”周而复始。又置红牌，镂金字敕书谕之。凡
有调发及当办诸事，须凭信符乃行。如越次及比字
号不同，或有信符而无批文、有批文而无信符者，即
是诈伪，许擒之赴京，治以死罪。又编《勘合》一百道，付
各衙门；《勘合底簿》一扇，付布政司。凡有军民疾苦及
奉信符办过事务，进贡方物之类，俱于勘合内填写，
遣人赍至布政司，比号写底簿。布政司、都司遣官同
赍所填勘合奏闻。若边境声息及土人词讼，从都司、
布政司、按察司官会同计议行之。其事已行及承行
原由，并填写勘合奏闻。如总兵官镇守，遇有前事，总
兵官亦会三司计议，仍用都司或布政司印信文书写“总兵官处分”之语，方许奉行，亦填写勘合具奏。若
朝廷命总兵官挂将军印征讨调遣军马，不待三司
文移，即时发遣，亦填勘合，差人奏闻。填写勘合，或字
画错误，明白圈注，以本司印信钤盖。凡所收底簿及
勘合，用之将尽，具奏再颁。遇改元，则更造换给旧簿
勘合，随贡缴部贮库。或总兵官、都司、布政司等官、新
除官到任及遇时节，不许赍礼物相庆，仍以纸写《禁
约》一道付之。或有贪婪无藉凌害者，不待填写勘合，
止具本遣人赍敕，不经总兵官及三司，径赴京陈奏、
治以重罪。

永乐五年，设“四夷馆。”选国子监生习译。

按《明会典》：“凡四方蕃夷翻译文字。永乐五年，设四夷
馆，内分八馆，曰鞑靼、女直、西蕃、西天、回回、百夷、高昌、
缅甸。选国子监生习译。”

永乐十一年令新土官义男女婿例袭流官一次，不
许出姓。有擅改姓名、诈冒承袭者、处极刑。首告者给
赏。

按《明会典》云云。

永乐十五年、令土官告袭。虽出十年、亦准袭

按《明会典》云云。

### 宣宗宣德元年令翰林院学士稽考四夷馆译字生按明会典凡四方蕃夷翻译文字宣德元年兼选官民子弟委官为教师本院学士稽考课程后内阁委

官“提督。”

宣德二年定“蕃国使臣廪给。”

按《明会典》，“凡各国蕃王、王亲头目人等朝贡，到于福
建、广东等处。”宣德二年，令除筵宴及本等口粮廪给
外，日用下程：蕃王每人鸡二只，肉二斤，酒一瓶，柴薪
厨料。王亲，每人肉一斤，酒一瓶，柴薪厨料。使臣头目，
每人肉半斤，酒半瓶，柴薪厨料。蕃伴女使人等，止支
口粮柴薪。

宣德　年定、各国筵宴。

按《明会典》：“阿丹国、左法儿国、天方国、加异勒国、黑葛
达国、哈失哈力，宣德间筵宴一次。”今例：天方国加宴
一次。

### 英宗正统元年定四夷馆译字生考中授职年限及土官预报应袭子侄姓名

按《明·会典》，凡四夷馆习译监生子弟，旧例月支米一
石，会官考试一年，通习者与冠带，全不通者黜退。正
统元年，定考中一等者，冠带为译字官，再考中授职。
凡土官册报应袭。正统元年，奏准土官在任，先具应
袭子侄姓名，开报合干上司，候亡故，照名起送承袭。
正统二年，奏定土官承袭次序。

按《明会典》：“正统二年奏准土官应袭者，预为勘定造
册在官，依次承袭。”

正统六年、令土官造应袭名册。每三年一次。

按《明会典》六年奏准、预取应袭儿男姓名造册四部。
都布按三司各存一本一本。年终类送吏部备查。以
后每三年一次造缴

### 代宗景泰三年降夷病故给其子养赡米石

按：《明会典》，“凡来降夷目，景泰三年令殁于王事儿男
幼小者，准纪录月给养赡米二石，候出幼著役。其在
京病故者，亦准纪录月给米一石。